„7-Eleven" logotipas
**7-Eleven** (arba **7-11**) − didžiausias tradicinių parduotuvių tinklas pasaulyje pagal parduotuvių skaičių. Su „7-Eleven" ženklu 2014 m. veikė virš 53 000 parduotuvių. Didelė dalis šių parduotuvių veikia franšizės pagrindais. 

Nuo 2005 m. prekės ženklo ir didelės dalies parduotuvių savininku yra Japonijos „Seven & I Holdings Co." holdingas, kuris 2014 m. buvo 17-a pagal pajamas pasaulio mažmeninės prekybos bendrovė su daugiau nei 58 mlrd. USD pajamomis. 2014 m. „7-Eleven" tinklas veikė 16 šalių (įtraukiant Honkongą ir Taivanį). Didžiausias parduotuvių tinklas yra Japonijoje (virš 16 600 parduotuvių). Kitos pagrindinės tinklo šalys (2014 m. sausio 1 d. duomenimis): JAV (apie 7800 parduotuvių), Tailandas (7800), Pietų Korėja (7050), Taivanas (5000).

Istorija
--------

Prekybos tinklo pradžia laikomi 1927 metai Dalaso mieste JAV, kai Jefferson Green, dirbęs ledo gabaliukų parduotuvėje, pradėjo kartu pardavinėti pieną, duoną ir kiaušinius. „Southland Ice Company", kuriai tuomet priklausė parduotuvė, įvertino šio verslo naudą ir tam pritaikė likusią dalį parduotuvių. Jos iš pradžių vadinosi „Tote'm" pavadinimu. Pirkėjai galėjo labai greit įsigyti būtiniausių prekių (tarp jų − kuro automobiliui) ir išvažiuoti savo transportu. 1946 m. tinklas pakeitė pavadinimą į „7-Eleven", kad jis atspindėtų darbo laiką: nuo 7 val. ryto iki 11 val. vakaro. Greitu laiku kompanijos parduotuvės atsidarė už Teksaso ribų. 1963 m. tinklas pasiekė 1000 parduotuvių skaičių JAV. Tais pačiais metais dalis tinklo parduotuvių pradėjo dirbti ištisą parą. 

1964 m. kompanija pradėjo frančizės verslą. 1965 m. parduotuvėse pristatytas silpnai gazuotas ir šaldytas gėrimas „Slurpee" toliau populiarino parduotuvių tinklą. 1969 m. „7-Eleven" parduotuvių skaičius pasiekė 3500 JAV, tinklas pradėjo plėstis Kanadoje. 1971 m. buvo pradėtas licenzijuoti „7-Eleven" prekinis ženklas Meksikoje. 1974 m. atidaryta pirma tinklo parduotuvė Japonijoje. 1977−1984 m. atsidarė parduotuvės Australijoje, Švedijoje, Taivanyje, Honkonge, Singapūre, Guame, Malaizijoje ir Filipinuose.

1991 m. „Southland Corporation" pradėjo bankroto procedūrą ir 70% jos akcijų perėmė Japonijos franšizės pagrindu parduotuves valdęs holdingas, vadovaujamas Toshifumi Suzuki. Vėliau padidino akcijų dalį iki 100%. 2000-ųjų pradžioje „7-Eleven" prekės ženklo parduotuvių skaičius pasiekė 25 000. 2005 m. franšizės valdymas buvo pertvarkytas įkuriant motininę bendrovę „Seven & I Holdings Co.".

Galerija
--------

 Šalys (žalia spalva), kuriose 2014 m. veikė „7-Eleven" prekės ženklo parduotuvės

* „7-Eleven" parduotuvė Fukuokoje, Japonija „7-Eleven" parduotuvė Fukuokoje, Japonija
* „7-Eleven" parduotuvė Osle, Norvegija „7-Eleven" parduotuvė Osle, Norvegija
* „Citgo" degalinė su „7-Eleven" frančizės prekės ženklu Floridoje, JAV „Citgo" degalinė su „7-Eleven" frančizės prekės ženklu Floridoje, JAV
* „7-Eleven" parduotuvė Honkonge, Kinija „7-Eleven" parduotuvė Honkonge, Kinija

Išnašos
-------

1. ↑  corp.7-eleven.com
2. ↑  deloitte.com Archyvuota kopija 2014-10-22 iš Wayback Machine projekto.
3. ↑  corp.7-eleven.com
4. ↑  corp.7-eleven.com Archyvuota kopija 2016-12-04 iš Wayback Machine projekto.
5. ↑  247wallst.com
6. ↑  corp.7-eleven.com/corp/history Archyvuota kopija 2016-02-05 iš Wayback Machine projekto.
7. ↑  www.7andi.com